Qırımda cemaat jurnalistini «ekstremist faaliyeti qabul etilmeycek», dep tenbilediler
06 may 2020, 21:17
«Qırım birdemligi» cemaat jurnalisti, Grani.ru neşiriniñ mühbiri Seyran Menseitov Rusiye prokuraturasından «ekstremist faaliyeti qabul etilmeycegine» dair mektüpni poçta vastasınen aldı. Bu aqta o, «Qırım birdemligi» faallerine tarif etti.
«Kezlevde yaşayım. 2020 senesi mayısnıñ 3-nde «Dünya – zorbalıq ve işğalge qarşı. Menlik yürüşi» «Rusiyege qarşı aktsiyasında» iştirak etmemem içün mektüp yolladılar. 2020 senesi aprelniñ 29-ı tarihi tura», – dep tarif etti Menseitov.
Onıñ qayd etkenine köre, bir afta evelsi oña Rusiye prokuraturasından telefon ettiler.
«Prokuraturadan olğanını aytıp, meni bu tedbirler aqqında tenbilemege mecburlar, dedi. Kelmemni istedi. Red ettim, çünki vaqtım yoq, özleri kelsinler dedim. O da kelmege razı olmadı. Neytral bir yerde körüşmege teklif etti. Körüşmege razı olmadım», – dep bildirdi jurnalist.
Berilgen malümatqa köre, neticede Rusiye prokuraturasınıñ vekili kelip, tenbi vesiqasını oqudı ve onı imzalamağa rica etti.
«Men imzalamadım ve daa evel bir mitingde iştirak etmegenimni ve bunı faallerge basqı dep sayğanımnı dedim. Onı odasında şaatlarnıñ ögünde imzalaycam dep qorquzıp ketti. Meni anda ya FSB, ya militsiya ketirecek eken. Bir afta keçti ve bu mektüp maña poçtanen keldi», – dep izaatladı faal.
Menseitovnıñ fikirince, qırımtatar faallerine, «Qırım birdemligi» faallerine kene basqı yapıla.
Daa evel advokat Edem Semedlâyev qırımtatar faallerine Rusiye uquq qoruyıcıları tarafından «ekstremist faaliyeti qabul etilmeycegine» dair berilgen tenbi vesiqaları basqı ve qorquzuv aletleri ola, dep bildirdi. Bu fikirni o, Qırım.Aqiqat Radiosınıñ yayınında bildirdi.
Mayısnıñ 3-nde Meclis reisi iştirakçileri memuriy sıñırnı keçip, işğal etilgen Qırımğa kirmesini belgilegen «Dünya – zorbalıq ve işğalge qarşı. Menlik yürüşi» aktsiyası olacaq, dep işandırdı.